Sewe sterf in Mpuma-ongelukke(Argieffoto: WCHEMS/Twitter) Vier persone is Saterdagmiddag dood in ŉ ongeluk op die R540 tussen Belfast en Dullstroom in Mpumalanga. Moeti Mmusi, woordvoerder van die provinsiale departement van gemeenskapsveiligheid, sê die sportnutsvoertuig waarin hulle gery het, het omstreeks 17:00 omgeslaan. “Die oorledenes is twee mans en twee vroue. Hulle is almal op die toneel dood.” Drie ander persone, insluitend die bestuurder, het ernstige beserings opgedoen en is na ŉ hospitaal geneem vir verdere behandeling. Intussen is drie mense Saterdag net ná middernag dood op die R580 tussen Secunda en Embalenhle tydens ŉ trompop botsing tussen twee motors. “Ses mense het kritieke beserings opgedoen en hulle is na hospitale in Evander en Gauteng geneem na aanleiding van die aard van hul beserings.” ŉ Ondersoek na albei ongelukke is van stapel gestuur. Vusi Shongwe, LUR vir gemeenskapsveiligheid, het ŉ beroep op motoriste gedoen om waaksaam te wees op die pad. “Een sterfte is een te veel. Ons moet ook ons deel doen om lewens te red. Dodelike ongelukke het ŉ verwoestende impak op families en die gemeenskap.” Shongwe het sy meegevoel betuig met die families van die oorledenes en wens diegene wat beserings opgedoen het ŉ spoedige herstel toe.